**Tauragė meta iššūkį Lietuvos kurortams: atsidaro modernus viešbutis, kuris pakeis turizmo perspektyvas regione**

**Tauragė netrukus gali tapti vienu iš svetingiausių miestų Europoje. Jame šiuo metu vietinių verslininkų įgyvendinamas išties drąsus užmojis. Jų dėka praėjusio šimtmečio laikus menantis pastatas „Tauragė“ atgimsta naujam gyvenimui – renovuojamas ir modernėjantis pastatas netrukus atvers duris kaip svetingas ir komfortabilus viešbutis, kuris iš esmės pakeis turizmo ir verslo perspektyvas Vakarų Lietuvos regione ir ne tik.**

**Tikslas itin ambicingas – kasmet tikimasi priimti apie 28 000 svečių**

„Nuo šiol Tauragė – kurorto dvasią kuriantis miestas. Tauragė meta iššūkį Lietuvos kurortams ir ketina tapti vienu populiariausių traukos centrų ieškantiems malonių įspūdžių kelionės metu ar patogaus poilsio svečiuojantis šiame regione. Prognozuojame 55% užimtumą, kuris atitinka sėkmingai veikiančių Lietuvos viešbučių vidurkį“, – karščiausiomis naujienomis dalinasi viešbučių ir SPA vystymo įmonės E77 direktorė Eglė Rukšėnaitė.

Išskirtinio interjero atnaujintas viešbutis „Tauragė“ įsikurs šalia miesto pilies, pagrindinėje aikštėje, prie upės Jūra. Tai bus patraukli vieta ir savaitgalio poilsiautojams ar pavieniams keliautojams, taip pat krašto tyrinėtojams, suteikiant galimybę apsistoti jame tiek ilgesniam, tiek trumpesniam laikui. 4 žvaigždučių viešbutis kasmet tikisi priimti apie 28 000 svečių. Tikėtina, toks mastas iš esmės pakeis Tauragės miesto ir viso regiono reikšmę turizmo ir verslo žemėlapyje.

**Viešbučio siekiamybė** – **10 balų įvertinimas**

Pilnai atnaujintas ir profesionalios architektų komandos moderniai rekonstruotas pastatas atkartos stilingą praėjusio šimtmečio vidurio moderno aurą. ŠįNew York‘o stiliaus viešbutį nedideliame mieste naujam gyvenimui prikėlė naujieji savininkai – UAB „Agavos prekyba“, o išskirtinę koncepciją viešbučiui sukūrė įmonė E77.

„Sieksime, kad visi svečių lūkesčiai būtų patenkinti. Viešbutis „Tauragė“ – antrasis šiame mieste, valdomas mūsų komandos, ir jis net keturis kartus didesnis už pirmąjį. Tačiau mūsų tikslas – siekti aukščiausios kokybės standartų ir geriausių atsiliepimų, kuriais noriai dalintųsi klientas po viešnagės naujajame viešbutyje. Tauragėje mūsų įkurti visiems žinomi ir puikiai veikiantys „Senamiesčio apartamentai“ jau ilgą laiką klientų vertinami net 9,7 balo. Ir atnaujinto „Tauragės“ viešbučio įvertinimo sieksime aukščiausio – 10 balų. Tokiu būdu norime garsinti Tauragę, kaip vieną iš svetingiausių miestų Europoje,“ – užmojus atskleidžia viešbučio direktorius Tadas Alijošius.

Didelę patirtį turinti viešbučių ir SPA centrų kūrimo ekspertė Eglė Rukšėnaitė naujajam viešbučiui prognozuoja sėkmę: „Tokio lygio viešbutis Tauragėje – naujiena. Mažuosiuose Europos miesteliuose jau dešimtmečiais puikiai ir sėkmingai veikia aukštos kokybės multifunkcinės paskirties viešbučiai. Tokių rastume ir Vokietijoje, ir Švedijoje, ir Lenkijoje ar kitur. Pastaruoju metu mes, kaip vystytojai, iš nedidelių Lietuvos miestelių savivaldybių gauname nemažai užsakymų su prašymu padėti vystyti tokio lygio viešbučius, tačiau prisidėti prie šios idėjos vystymo ir daryti tokio lygio projektus mažuose miesteliuose verslas nedrįsta“.

**Išskirtinumas ir kainų tendencijos**

Vidurio Lietuvoje nėra kito tokio lygio viešbučio, kuris talpintų net 140-160 svečių ir jiems galėtų pasiūlyti tiek komercinių patalpų nuomą, tiek erdves renginiams organizuoti. Nakvynės kaina viešbutyje „Tauragė“, priklausomai nuo sezono ir apsistojimo trukmės, svyruotų nuo 60 iki 99 eurų.

Viešbutyje bus įrengta 70 kambarių, iš kurių svečiai pagal poreikį galės rinktis vienviečius, dviviečius ar liukso klasės apartamentus. Kambariai suprojektuoti su vonios kambariu ir virtuvėle, o liukso klasės – dar ir su svetainės erdve.

Viešbutyje planuojama įrengti konferencijų salę, kurioje bus galima organizuoti renginius net 100 dalyvių, o apjungus salę su restoranu – vienoje erdvėje patogiai jausis iki 250 svečių. Svarbu pastebėti, kad modernūs ir mobilūs viešbučio sprendimai ir planuojantiems nedidelius renginius leis lengvai pertvarkyti erdves į mažesnes, skirtas nuo 10 iki 50 asmenų.

Taip pat mėgstantiems sportuoti planuojama puiki sporto salės erdvė, kuri prieinama visiems viešbučio svečiams.

**Viešbučio restoranas AIKŠTĖ su lauko terasa pačioje miesto širdyje**

Restorane, įsikūrusiame centrinėje miesto aikštėje, išties atsivers galimybės puikiai leisti laiką tiek dirbant, tiek ilsintis. Miestelio gyventojai ir svečiai maloniai kviečiami papusryčiauti ir papietauti ar pavakarieniauti stilingoje lauko terasoje, bare ar *lounge* erdvėje su minkštasuoliais.

Akivaizdu, kad viešbutis atlieps jaučiamą vis didesnį poreikį apsistoti Tauragėje, keliaujant tiek verslo reikalais, tiek su šeimomis. Nuotoliniam darbui, kuriam reikia ypatingo susikaupimo, numatytos atokesnės erdvės.

**Pusšimtis naujų darbo vietų!**

„Tauragės“ viešbučio savininkai regione sukurs nuo 30 iki 50 patrauklių darbo vietų. Vadovai, administratoriai, kambarinės, padavėjai ir kitų specialybių darbuotojai bus kviečiami prisidėti prie viešbučio gyvavimo ir augimo, kuriant dar vieną unikalią aplinką.

Minėtiems specialistams bus suteikta galimybė kelti kvalifikaciją, o perpratus aptarnavimo viešbutyje standartus ir įgijus reikiamus darbo įgūdžius, išbandyti savo jėgas naujose darbo srityse.

**Viešbutis su ilga gyvavimo istorija**

Renovuoto „Tauragės“ viešbučio pastato šiuolaikiškumo įspūdį ir kitus modernius sprendimus kūrė „UP architektai“ įmonės architektas Algirdas Stripinis.

Viešbutis turi ilgą gyvavimo istoriją, todėl renovuojant erdves norėta pagarbiai išlaikyti tiek pirminę pastato architektūrą, tiek interjero stilistiką. Griežtos geometrinės formos su plastinių linijų elementais sukuria šiuolaikiškumu dvelkiančias erdves, o subtilios detalės primena 1970–1980-ųjų metų modernizmą.

Interjere atkuriamos praėjusio šimtmečio vidurio stiliaus tradicijos ir naujausios europinio lygio technologijos ne tik moderniai papildys E77 komandos ir interjero architektės Jurgitos Masiukaitės sukurtą interjerą, bet ir suteiks nepamainomą komfortą viešnagės metu.

**Ir dar apie faktus**

**Kambariai.** Viešbutyje bus įrengta 70 kambarių.Galimi vienviečiai, dviviečiai ar liukso klasės apartamentai.

**Kaina.** 60-99 Eur, priklausomai nuo sezono ir apsistojimo trukmės.

**Restoranas „Aikštė“.** 56 vietų viešbučio restoranas pačiame miesto centre.

**Konferencijų ir švenčių salė.** Konferencijų salė, skirta nuo 15 iki 100 asmenų; ją apjungus su restorano erdve, galimybė sukurti renginių erdvę, talpinančią iki 250 asmenų.

**Bendradarbystės erdvė.** Komfortiška iki 15 vietų erdvė, atvira visiems miesto svečiams ir miestelėnams.

**Sporto salė.** Erdvė, prieinama visiems viešbučio svečiams.

**Pusšimtis naujų darbo vietų!** Regione atsiranda nuo 30 iki 50 patrauklių darbo vietų.